ZVOLEN. Medzinárodná organizácia Mensa, združujúca ľudí s najvyšším IQ, bude opäť testovať IQ vo viacerých slovenských mestách. Budúci týždeň si ľudia budú môcť zmerať svoje IQ v Košiciach, Lučenci, Zvolene či Žiline.
Agentúru SITA o tom informovala predsedníčka Mensy Slovensko Hana Dojčanová s tým, že potenciál na zdolanie testov majú podľa štatistky asi dve percentá populácie.
Vo Zvolene si rozumové sily záujemcovia zmerajú v stredu 24. júna o 15. h v priestoroch Občianskeho centra OKO Zvolen - Západ na Námestí mládeže. Registrácia bude 30 minút pred testovaním.
Záujemcovia musia mať viac ako 14 rokov a priniesť si so sebou pero, občiansky preukaz alebo zákonného zástupcu. Poplatok za testovanie je desať eur, pre študentov sedem eur.
Nezisková organizácia Mensa Slovensko je súčasťou materskej organizácie Mensa International, ktorá vznikla v roku 1946. Združuje takmer stotisíc ľudí zo sto krajín sveta.
Sídli v Londýne a má členov z celého spektra spoločnosti – od obyčajných ľudí, cez učiteľov, lekárov, právnikov, vedcov, politikov, až po nositeľov Nobelovej ceny. Za člena Mensy Slovensko je v aktuálnom roku považovaný ten, kto úspešne absolvoval IQ Test Mensy Slovensko, a to aj v minulosti, a zaplatil členský príspevok za daný rok.
Členstvo môžu ľudia kedykoľvek prerušiť, napríklad zo študijných alebo pracovných dôvodov, a neskôr si ho opäť obnoviť.
Zázračné deti si musia na testovanie počkať do dovŕšenia štrnástich rokov. ILUSTRAČNÉ FOTO: FOTOLIA